Прылёт птушак
*Паводле Якуба Коласа*

Ціхая раніца. Сонейка толькі што ўзышло. У полі яшчэ ляжыць снег. Толькі ўзгоркі чарнеюць. Лужынкі сцягнуліся за ноч лядком. Але ўжо чуваць вясна, і ўсё пазірае па­вясенняму.

Выйшаў мале́нькі Ясь на двор. Весела так яму, лёгка на сэрцы. Прыгрэе зараз сонца, добра будзе гуляць на дварэ.

Ціха! Што гэта звоніць у небе тоненькім срэбраным званочкам? Так хораша, так міла — душа замірае! Ясь прыслухаўся. Не відаць нічога, а ў небе разліваецца тоненькая песенька, як грае хто на срэбранай дудачцы. Гэта жаваранак! I так весела Ясю, здаецца, каб можна было, пацалаваў бы мілую птушачку. Галубка! Яна ўжо вярнулася з далёкай старонкі ў наш бедны край і ў ясным небе заліваецца дзіўнаю песняю.

— Тата! Тата! Чуеш жаваранка?

Бацька Яся прыслухаўся.

— Але, жаваранак. Ну, зараз, брат, і шпак прыляціць, а там і бусел, а за ім і ўсе птушкі.

Рад Ясь, што першы пачуў ён жаваранка, і пабег хваліцца сваім сябра́м. Дзеці выходзілі на двор слухаць першую песню вясны. Ім было весела.

— Эх, дзеці! Не скора яшчэ вясна, — казаў хто­небудзь старэйшы.

Дзеці не любілі слухаць такія рэчы. Яны любяць вясну, яны любяць, каб гаварылі ім аб вясне. А часам і праўда захаладае; дзеці кажуць: «Зусім не холадна; не толькі не холадна — горача нават».

Кожную новую госцю­птушку дзеці сустракаюць з радасцю.

Праз некалькі часу прылятае шпак. Холадна, туман, а ён мала дбае[[1]](#footnote-1). Спявае на ўсё поле вясёлыя песні, седзячы дзе‑небудзь на голай бярозе, як бы і холаду яму няма.

У канцы сакавіка ўжо збіраецца шмат птушак. У лесе спяваюць дразды, лясныя жаваранкі, а па балоце важна праходжваецца бусел. Па стрэхах бегаюць шустрыя бела-рудыя сітаўкі[[2]](#footnote-2), трасуць сваімі доўгімі хвастамі.

А выйдзеш увечары на двор — крычаць качкі, жалобна стогнуць кнігі[[3]](#footnote-3); як у кадушку[[4]](#footnote-4), грукае недзе на возеры бугай[[5]](#footnote-5). Розныя галасы поўняць паветра, усё спявае і радуецца.

1. *Мала д*бае — не звяртае ўвагі, не турбуецца. [↑](#footnote-ref-1)
2. *Сітаўка* — невялікая пералётная птушка атрада вераб’іных. [↑](#footnote-ref-2)
3. (Стогнуць) *кнігі* — кнігаўкі (невялікая птушка), рус: чибис. [↑](#footnote-ref-3)
4. *Каду́шка* — невялікая драўляная пасудзіна, звычайна выкарыстоўваецца для заквашвання капусты. [↑](#footnote-ref-4)
5. *Буга́й* — начная балотная птушка сямейства чапляў. [↑](#footnote-ref-5)